
Fizikai aktivitás és életminőség vizsgálata a Paksi Atomerőmű dolgozói körében

Kulcsszavak: fizikai aktivitás, életminőség, munkahelyi ártalmak, depresszió, egészségi állapot
Tanulmányok sora bizonyítja, hogy a több műszakos munkarend kedvezőtlenül befolyásolja az egészségi állapotot, növelheti a stressz, a depresszió és az agresszió megjelenésének esélyét, ezért alapvetően negatív hatással van az életminőségre. A fizikai aktivitás, a sport tevékenységek beépítése az életmódba, közismerten jótékony tényezőként jelentkezik, az egészség megőrzése, a betegségek megelőzése szempontjából.
A kutatás átfogó célja a fizikai aktivitás összefüggéseinek vizsgálata a testi-lelki jólléttel, az életminőséggel és a stresszel való megküzdéssel. Ezen kívül a vizsgálat kiterjed az említett munkahelyi ártalmak, az előforduló betegségtípusok és a munkavégzés jellegének, valamint a fizikai aktivitás mértékének összefüggéseire.
A Paksi Atomerőműben a több műszakos munkarendben dolgozók körében történt a vizsgálat (n=68). A mintában résztvevők 44,8 %-a egy műszakban és 55,2%-a három műszakban dolgozik. Az adatgyűjtés módszere: saját szerkesztésű kérdőív. A kérdőív az alapadatok mellett a dolgozók életmódjára, szabadidős sportolási, dohányzási és alkoholfogyasztási szokásaira, valós és vélt egészségi állapotukra és depresszióra vonatkozó kérdéseket tartalmaztak.
Az adatfeldolgozás módszere: leíró statisztika, khi2 próba, t-próba, korrespondencia analízis, SPSS Statistics 20. szoftverrel. Az eredmények akkor tekinthetők szignifikánsnak, ha p≤ 0,05 volt.
A kutatásban résztvevő dolgozókról elmondható, hogy a rendszeres testmozgás jótékony hatással van az egészségi állapotra, a munkavégző képességre, a stressz és a depresszió kezelésére. Akik fizikai aktivitást végeznek, jobb egészségügyi állapottal rendelkeznek, és jobbnak ítélik meg életminőségüket, mint inaktív társaik. A két különböző műszakrendben dolgozók között nem találtunk a fenti kategóriákban szignifikáns különbséget (p>0,05).
Kvantitatív módon igazolni tudtuk, hogy a paksi dolgozók körében a magyar társadalomhoz hasonló mértékben jelennek meg a leggyakoribb betegségtípusok. Így igazoltnak tekinthető az a tévhit, mely szerint a daganatos betegségek előfordulása magasabb arányú a atomerőműben dolgozók körében. Fontosnak tartjuk megjegyezni, hogy ezen pozitív eredmények a paksi munkahely tudatos és dolgozóbarát stratégiájának köszönhető. Támogatják a dolgozókat az egészségügyi prevencióban és a fizikai aktivásban egyaránt. 



